text: [{"text_idx": "#000004", "text": "Madrame a Butangi bwa Bible"}, {"text_idx": "#000006", "text": "Buto\u0304tyi Buto\u0304ka bwa Yehova\u2014Mfulo Mfulo\u0304 Bubajokejibwa!"}, {"text_idx": "#000010", "text": "MU KIMONWA kyandi kya mfulo, Ezekyele wamone kipindi kya ntanda kifwaninwe kutu\u0304lwa pafula na kitungo kya pa bula. Kipindi kya ntanda kyatu\u0304lwa pafula, kekipe\u0304nwepo bu bupyani ku kisaka kampanda kya bene Isalela, ino kibapa\u0304nwa bu kyabuntu kudi Yehova. Kadi Ezekyele wamone kibundi kya kutendelwa kidi na dijina dya pa bula. Kino kipindi kya kimonwa kibakulupija misungi kintu kya mvubu mpata: Yehova ukekala nabo pobakajokela mu yabo ntanda yobasenswe."}, {"text_idx": "#000011", "text": "2 Ezekyele i mwitushintulwile myanda kamo ne kamo pa kino kyabuntu. Tubandaulei nanshi ino nsekununi, mine idi na nshintulwilo mivule kotudi batwe bato\u0304tyi ba bine ba Yehova."}, {"text_idx": "#000013", "text": "3. Le i bifuko\u2019ka bitano bya\u0304di bibundile ntanda ya\u0304tu\u0304dile Yehova pafula, ne bino bifuko bya\u0304di na kitungo\u2019ka? (Tala kapango \u201cKyabuntu Kyomufwaninwe Kutu\u0304la Pafula.\u201d)"}, {"text_idx": "#000014", "text": "3 Kipindi kya pa bula kya ntanda kya\u0304di na bula bwa maboko 25 000 (makilometele 13) tamba kungala kutu\u0304la kunshi ne na maboko 25 000 tamba kutunduka kutu\u0304la kushika. Kino kipindi kya ntanda kya bula bumo mitamba yonso ina\u0301 kya\u0304di ki\u0304twa bu \u201ckyabuntu kyonso.\u201d Kya\u0304di kyabanibwe mu bipindi bisatu bi\u0304tadidile. Kipindi kya kungala kya\u0304di kya bene Levi, kya pa bukata kya\u0304tu\u0304dilwe pafula mwanda wa tempelo ne babitobo. Bino bipindi bibidi bya\u0304bundile \u201ckyabuntu kijila.\u201d Kipindi kityetye kya kunshi, nansha\u2019mba \u201ckifuko kishele\u2019ko,\u201d kya\u0304di \u201ckya bantu bonso.\u201d Kya\u0304di kya kibundi.\u200b\u2014Ezk. 48:15, 20."}, {"text_idx": "#000015", "text": "4. Lelo i n\u0303eni\u2019ka yotubwanya kuboila ku nsekununi ya kyabuntu kya\u0304pelwe Yehova?"}, {"text_idx": "#000016", "text": "4 Lelo i n\u0303eni\u2019ka yotubwanya kuboila ku ino nsekununi ya kyabuntu kya\u0304pelwe Yehova? Yehova pa kutu\u0304la bidi pafula ntanda ya kino kyabuntu kya pa bula kupwa ke ntanda ya bisaka, wa\u0304lombwele amba kintu kya mvubu mpata kya\u0304di kifwaninwe kutu\u0304lwa pa kifuko kibajinji i kino kite\u0301 kya ku mushipiditu kya ntanda. (Ezk 45:1) Na bubine, misungi ye\u0304fundile bivule ku ino ndudi ya\u0304tu\u0304dilwe mungya bule\u0304me bwa bintu mu kwabanibwa kwa ntanda. Ba\u0304di banenwe kutu\u0304la buto\u0304tyi bwa Yehova pa kifuko kibajinji mu bu\u0304mi. Dyalelo, netu tumonanga mingilo ya ku mushipiditu, kimfwa kwifunda Kinenwa kya Leza, kutanwa ku kupwila kwa bwine Kidishitu, ne kutambila mu mwingilo wa busapudi, bu bintu bya mvubu kutabuka. Potwiula kimfwa kya Yehova kya kutangidija kumeso bintu bifwaninwe, tulengejanga bu\u0304mi bwetu bwa difuku ne difuku bwimanine pa kumuto\u0304ta."}, {"text_idx": "#000020", "text": "6 Pa kuyuka n\u0303eni yotubwanya kuboila ku kino kibundi, i biyampe tuyuke bidi bine kebya\u0304dipo byelekeja kino kibundi. Kino kibundi kekya\u0304dipo kifunkila pa kibundi kyubakululwe kya Yelusalema pamo ne tempelo yakyo. Mwanda waka? Mwanda mu kibundi kya mu kimonwa kya\u0304mwene Ezekyele kemwa\u0304dipo mwa kwikala tempelo. Kadi, kibundi kekya\u0304dipo kifunkila pa kibundi kikwabo kyo-kyonso kya mu ntanda mijokejibwe ya Isalela. Mwanda waka? Mwanda bamisungi ba\u0304jokele nansha ke lutundu lwabo lwine ba\u0304di kebaubakile kasha\u0304 kibundi kidi na bintu bitelelwe mu kino kimonwa. Kadi, kino kibundi kekya\u0304dipo kifunkila pa kibundi kya mu\u0304lu. Mwanda waka? Mwanda kya\u0304di kyu\u0304bakwe pa ntanda ya\u0304di ya \u201cbantu bonso [nansha\u2019mba keya\u0304dipo ikola]\u201d kishile na byu\u0304bakwa bya\u0304u\u0304bakilwe pa ntanda ya\u0304tu\u0304dilwe pafula mwanda\u2019tu wa buto\u0304tyi bukola.\u200b\u2014Ezk. 42:20."}, {"text_idx": "#000021", "text": "7. Le kibundi kya\u0304mwene Ezekyele i kibundi\u2019ka, ne kimweka bu kyelekeja bika? (Tala kifwatulo ku ngalwilo.)"}, {"text_idx": "#000022", "text": "7 Le penepo, i kibundi\u2019ka kya\u0304mwene Ezekyele? Vuluka\u2019mba wa\u0304mwene kibundi mu kimonwa kimo kyonka kyaa\u0304mwene\u2019mo ntanda. (Ezk. 40:2; 45:1, 6) Kinenwa kya Leza kilombola\u2019mba ntanda ifunkila pa ntanda ya ku mushipiditu, nanshi kibundi kifwaninwe kufunkila pa kibundi kya ku mushipiditu. Le kishima \u201ckibundi,\u201d divule dine kiletanga mulangwe\u2019ka? Kino kishima kiletanga mulangwe wa bantu bashikete pamo bu kisumpi ne kubunda kintu kampanda kidi mu ndudi kadi kilongololwe. Nanshi, kibundi kidi mu ndudi kya\u0304mwene Ezekyele\u200b\u2014kine kya\u0304di pamo bwa kintu kya mitamba ina\u0301 ya bula bumo\u200b\u2014kimweka bu kyelekeja kifuko kilongololwe senene kya buludiki."}, {"text_idx": "#000023", "text": "8. Le buno buludiki buludikilanga mu ki\u0304kalo\u2019ka, nansha mu kifuko\u2019ka, ne mwanda waka?"}, {"text_idx": "#000024", "text": "8 Le buno buludiki buludikilanga mu ki\u0304kalo\u2019ka, nansha mu kifuko\u2019ka? Kimonwa kya Ezekyele kilombola\u2019mba kino kibundi kingidilanga mu ntanda ya ku mushipiditu. Nanshi, buno buludiki bwingidilanga dyalelo mu ki\u0304kalo kya ku mushipiditu kya bantu ba Leza. Kadi le kwikala kwikele kibundi pa ntanda ya bantu bonso, nansha\u2019mba keikole, kulombola bika? Kwituvuluja\u2019mba kibundi kekifunkilapo pa buludiki bwa mu\u0304lu, ino kifunkila pa buludiki bwa pano panshi, bwine bwingila pa mwanda wa kamweno ka boba bonso bashikete mu paladisa ya ku mushipiditu."}, {"text_idx": "#000025", "text": "9. (a) Lelo i ba\u0304ni babundile buno buludiki bwa pano panshi dyalelo? (b) Le i bika bikalonga Yesu mu bula bwa Myaka Kanunu?"}, {"text_idx": "#000027", "text": "10. Le kibundi kidi na dijina\u2019ka, ne kino kileta kikulupiji\u2019ka?"}, {"text_idx": "#000029", "text": "11. Le i n\u0303eni\u2019ka yotubwanya kuboila ku kimonwa kya Ezekyele kitala kibundi ne dijina dyakyo dya nshintulwilo mikatampe?"}, {"text_idx": "#000030", "text": "11 Le i n\u0303eni\u2019ka yotubwanya kuboila ku kino kipindi kya bupolofeto bwa Ezekyele? Dijina dya kino kibundi ditukulupija batwe bengidi ba Yehova dyalelo amba, Yehova wikalanga na bengidi bandi ba kiko\u0304keji ba pano pa ntanda dyalelo kadi ukekala nabo nyeke. Kadi dino dijina dya nshintulwilo mikatampe dilombola bubine bwa mvubu mpata bwa amba: Kibundi kidi\u2019ko, ke mwandapo wa kupa mwana-mulume ye-yense lupusa, ino kidi\u2019ko mwanda wa kufikidija mashinda a Yehova a buswe ne a bujalale. Kimfwa, Yehova kapelepo boba baludika lupusa lwa kwabanya ntanda, ko kunena\u2019mba, na mubwanya kusakila bantu bitupu. Ino, Yehova usaka boba baludika bale\u0304meke bipindi bya ntanda byaabenye, nansha madyese apele aye mwine bengidi bandi, kubadila\u2019mo ne boba \u2018bape\u0304lulwe.\u2019\u200b\u2014Nki. 19:17; Ezk. 46:18; 48:29."}, {"text_idx": "#000031", "text": "12. (a) Le i kintu\u2019ka kya kutendelwa kidi na kino kibundi, ne kino kilombola bika? (b) Le uno mwanda wa mu kino kimonwa upa batadi bene Kidishitu kivulujo\u2019ka kikatampe?"}, {"text_idx": "#000032", "text": "12 Le i kintu\u2019ka kikwabo kya kutendelwa kidi na kibundi \u201cYehova Udi\u2019mo\u201d? Nansha bibundi bya pa kala byobya\u0304di na mumbu ya kwibikinga bya\u0304di na bibelo bibala-binga, kino kibundi akyo kidi na bibelo 12! (Ezk. 48:30-34) Bino bibelo bivule (bisatu bukila ne bukila bwa kino kibundi kya mitamba ina\u0301 ya bula bumo) bilombola\u2019mba boba baludika kino kibundi i bantu balumbwa kadi badi\u2019ko mwanda wa bengidi ba Leza bonso. Kadi, kwikala kwikele kibundi na bibelo 12 kulombola\u2019mba i kishitwilwe muntu yense, \u201cnjibo yonso ya Isalela.\u201d (Ezk. 45:6) Kwikala kwikele kino kibundi na bibelo bivule i kivulujo kikatampe ku batadi bene Kidishitu. Yehova usaka bekale bantu balumbwa kadi basokolwa bukidi bonka na boba bonso badi mu paladisa ya ku mushipiditu."}, {"text_idx": "#000036", "text": "13 Tujokelei kunyuma mu kitatyi kya Ezekyele, tujingulule myanda mikwabo yalembele mu kino kimonwa kikatampe kya kwabanibwa kwa ntanda. Yehova i mutele bantu bengila mingilo palapala. Babitobo\u200b\u2014\u201cbengidi ba mu kipandulwe\u201d\u200b\u2014ba\u0304di banenwe kulambula bitapwa ne kufwena Yehova mwanda wa kumwingidila. Kadi bene Levi\u200b\u2014\u201cbengidi ba ku tempelo\u201d\u200b\u2014ba\u0304di banenwe \u201ckutala mingilo yayo ne bintu byonso bifwaninwe kulongwa\u2019mo.\u201d (Ezk. 44:14-16; 45:4, 5) Kadi, bengidi ba\u0304di ba kwingila bininge kubwipi na kibundi. Le bano bengidi i ba\u0304ni?"}, {"text_idx": "#000037", "text": "14. Lelo bengidi bengila kubwipi na kibundi betuvuluja bika?"}, {"text_idx": "#000038", "text": "14 Bengidi bengila kubwipi na kibundi i batambe mu \u201cbisaka byonso bya Isalela.\u201d Badi na mwingilo wa kukwasha\u2019ko. Mwingilo wabo i wa kuvudija byangulwa bine bikekala bu \u201cbyakudya bya boba bengidila kibundi.\u201d (Ezk. 48:18, 19) Lelo ino mpangiko ituvuluja mukenga otudi nao dyalelo? En-en. Dyalelo bekadi bonso ba mu paladisa ya ku mushipiditu badi na mukenga wa kukwatakanya mwingilo wa banababo na Kidishitu bashingwe ma\u0304ni ne mwingilo wa boba ba mu \u201ckibumbo kikatampe\u201d batongelwe na Yehova mwanda wa kwendeja. (Kus. 7:9, 10) Muswelo mukatampe otwibakwatakanyanga i kwitabija na mutyima to\u0304 bulombodi bwa umpika muko\u0304kele."}, {"text_idx": "#000040", "text": "15 Kadi kimonwa kya Ezekyele kidi na mwanda mukwabo otubwanya kuboila\u2019ko n\u0303eni mu mwingilo wetu wa busapudi. Le i mwanda\u2019ka? Yehova i munene amba bantu ba mu bisaka 12 ke bene Levipo ba\u0304di ba kwingila bininge mu bifuko bibidi: mu kipango kya tempelo ne mu ntanda ya madyo ya kibundi. Le ba\u0304di na mwingilo\u2019ka mu kifuko ne kifuko? Mu kipango kya tempelo, bisaka byonso \u2018bitwelanga\u2019mo mwanda wa kuto\u0304ta\u2019 na kulambula bitapwa kudi Yehova. (Ezk. 46:9, 24) Mu ntanda ya kibundi, bantu ba mu bisaka byonso ba\u0304yanga\u2019mo mwanda wa kukwatakanya kibundi na kudima ntanda yakyo. Le i n\u0303eni\u2019ka yotubwanya kuboila ku kimfwa kya bano bengidi?"}, {"text_idx": "#000041", "text": "16 Dyalelo, bantu ba mu kibumbo kikatampe badi na mukenga wa kwingila mingilo pamo bwa yoya ya\u0304di ingilwa mu kimonwa kya Ezekyele. Bato\u0304tanga Yehova \u201cmu tempelo yandi\u201d na kulambula bitapwa bya mitendelo. (Kus. 7:9-15) Balon\u0303anga namino na kutambila mu mwingilo wa busapudi ne na kulombola lwitabijo lwabo pato\u0304kelela ku kupwila kwa bwine Kidishitu. Bamonanga kuto\u0304ta Yehova namino bu kiselwa kyabo kibajinji. (1 Bi. 16:29) Kadi, bavule umbukata bwa bantu ba Leza bakwatakanyanga bulongolodi bwa Leza mu miswelo mivule mipotoloke. Kimfwa, bakwashanga mu ku\u0304baka ne kulongolola Mobo a Bulopwe ne a misambo, kadi bakwashanga mu mingilo mivule ya bulongolodi bwa Yehova. Bakwabo bakwatakanyanga ino mingilo na byabuntu byabo bya lupeto. Bengilanga ino mingilo yonso ya kudima ntanda, \u201cmwanda wa ntumbo ya Leza.\u201d (1 Ko. 10:31) Bavuijanga mwingilo wabo na bupyasakane kadi na nsangaji mwanda bayukile\u2019mba \u201cbitapwa bidi namino bisangajanga\u201d Yehova. (Bah. 13:16) Lelo nobe ukwatakanyanga ne pa mfulo ino mikenga?"}, {"text_idx": "#000042", "text": "Le i n\u0303eni\u2019ka yotubwanya kuboila ku kutela kutelele Ezekyele mingilo palapala ya mu kibundi ne ya kubwipi na bibelo bya kibundi? (Tala musango 14-16)"}, {"text_idx": "#000043", "text": "\u201cTutengele Madiulu Mapya ne Ntanda Mipya\u201d"}, {"text_idx": "#000044", "text": "17. (a) Le i kufikidila\u2019ka kukatampe kwa kimonwa kya Ezekyele kotukemwena mu mafuku a\u0304ya kumeso? (b) Mu bula bwa Myaka Kanunu, le i ba\u0304ni bakamwena mu buludiki bwa kibundi?"}, {"text_idx": "#000045", "text": "17 Le mu mafuku a\u0304ya kumeso, tukemwena kufikidila kukatampe kwa kimonwa kya Ezekyele kya kyabuntu? En-en! Tala uno mwanda: Ezekyele wa\u0304mwene amba kipindi kya ntanda ki\u0304twa bu \u201ckyabuntu kijila\u201d kya\u0304di pa bukata bwa ntanda. (Ezk. 48:10) Muswelo umo onka, pa kupwa kwa Amakedona, nansha shi tudi kwepi pano pa ntanda, Yehova ukekala netu. (Kus. 21:3) Mu bula bwa Myaka Kanunu, buludiki bwa kibundi\u200b\u2014ko kunena\u2019mba, boba bakatongwa pano pa ntanda mwanda wa kuvuija bisakibwa bya bantu ba Leza\u200b\u2014bakasambakanya lupusa lwa buludiki ntanda yonso na kuleta buludiki ne bwendeji bwa buswe ku boba bonso babundile \u201cntanda mipya,\u201d ke kisaka kipya kya bantu kadi.\u200b\u20142 Pe. 3:13."}, {"text_idx": "#000046", "text": "18. (a) Mwanda waka tubwanya kukulupila\u2019mba buludiki bwa kibundi bukakwatan\u0303ana nyeke na buludiki bwa Leza? (b) Le dijina dya kibundi ditupa kikulupiji\u2019ka kikatampe?"}, {"text_idx": "#000047", "text": "18 Mwanda waka tubwanya kukulupila\u2019mba buludiki bwa kibundi bukakwatan\u0303ana nyeke na buludiki bwa Leza? Mwanda Kinenwa kya Leza kilombola pato\u0304ka\u2019mba kibundi kya pano pa ntanda kya bibelo 12 kimwekejanga mwikadile kibundi kya mu\u0304lu kya bibelo 12, Yelusalema Mupya, ubundilwe na ba 144 000 bakaludika pamo na Kidishitu. (Kus. 21:2, 12, 21-27) Kino kilombola\u2019mba buludiki bwa ntanda bukakwatan\u0303ana na butyibi bonso bukakwatwa na Bulopwe bwa Leza mu\u0304lu kadi bukafikidija buno butyibi kamo ne kamo. Bine, dijina dya kibundi \u201cYehova Udi\u2019mo\u201d dikulupija umo ne umo motudi amba buto\u0304tyi buto\u0304ka bukendelela kwikala\u2019ko nyeke ne kutanta mu Paladisa. Bine, kudi bintu bilumbuluke bitutengele kumeso\u2019ku!"}, {"text_idx": "#000049", "text": "Mu mwanda utala bintu byotufwaninwe kutangidija kumeso, le i n\u0303eni\u2019ka yobwanya kuboila ku kimonwa kya kyabuntu kipa\u0304nwa kudi Yehova?"}]